[{"text_idx": "#000001", "text": "Fe wnaeth ti\u0302m pe\u0302l-droed Cymru sicrhau buddugoliaeth hollbwysig yn erbyn Latfia oddi cartref yn Riga yn rowndiau rhagbrofol Euro 2024 nos Lun."}, {"text_idx": "#000002", "text": "Aaron Ramsey a David Brooks oedd y ddau a wnaeth sgorio i Gymru er mwyn sicrhau buddugoliaeth o 2-0."}, {"text_idx": "#000003", "text": "Roedd hi hefyd yn fuddugoliaeth arwyddocaol i Rob Page, oedd yn wynebu pwysau cynyddol cyn y ge\u0302m yn dilyn un fuddugoliaeth mewn 13 o gemau."}, {"text_idx": "#000004", "text": "Gyda Chymru yn bedwerydd yng ngrw\u0302p D, roedd angen canlyniad positif yn erbyn Latfia os oedd ti\u0302m Rob Page yn mynd i barhau a\u0302\u2019r freuddwyd o gyrraedd Euro 2024 yn Yr Almaen."}, {"text_idx": "#000006", "text": "Dychwelodd y capten Aaron Ramsey i ganol cae tra fod chwaraewr Birmingham City, Jordan James, yn cadw ei le yn dilyn perfformiad arbennig nos Iau, gydag ymosodwr Ipswich Town, Nathan Broadhead, ar y fainc ar gyfer y ge\u0302m."}, {"text_idx": "#000007", "text": "Daeth cyfle i Gymru fynd ar y blaen ar o\u0302l 10 munud o chwarae wrth i Ben Davies benio\u2019r be\u0302l o gic gornel Harry Wilson ond fe aeth yn syth i gyfeiriad go\u0302l-geidwad Latfia, Roberts Ozols."}, {"text_idx": "#000008", "text": "Cymru oedd yn rhoi pwysau ar y be\u0302l yn y munudau agoriadol ac fe ddaeth Harry Wilson yn agos at sgorio wrth ergydio o du allan i\u2019r cwrt cosbi, ond roedd Ozols yn barod unwaith eto i arbed."}, {"text_idx": "#000009", "text": "Wedi 27 munud o chwarae, enillodd Harry Wilson gic gosb i Gymru, gyda Ramsey yn sgorio yn Riga a Chymru ar y blaen yn haeddiannol."}, {"text_idx": "#000010", "text": "Go\u0302l rhif 21ain dros Gymru i Ramsey a\u2019i 100fed go\u0302l yn ei yrfa broffesiynol."}, {"text_idx": "#000011", "text": "Roedd Cymru yn edrych mewn rheolaeth o\u2019r ge\u0302m wrth i\u2019r hanner cyntaf ddechrau dod i ben, gydag ymdrechion gan Neco Williams, Brennan Johnson ac Harry Wilson yn agos iawn ar o\u0302l ei gilydd."}, {"text_idx": "#000012", "text": "Ond fe greodd Latfia eu cyfle cyntaf ar o\u0302l 41 munud, ac fe ddaethon nhw yn agos at ei gwneud hi\u2019n ge\u0302m gyfartal, gyda\u2019r ti\u0302m cartref yn gorffen yr hanner cyntaf yn gryf."}, {"text_idx": "#000013", "text": "Daeth cyfle arall i Latfia yn fuan iawn wedyn hefyd gyda Roberts Uldrikis yn penio yn llydan a Chymru yn edrych yn llawer llai cyfforddus nag ar ddechrau\u2019r ge\u0302m."}, {"text_idx": "#000014", "text": "Ond parhau yn 1-0 oedd hi ar ddiwedd y 45 munud cyntaf."}, {"text_idx": "#000016", "text": "Chwe munud wedi i\u2019r ail hanner ddechrau, daeth David Brooks ymlaen fel eilydd gydag Aaron Ramsey yn gorfod gadael y cae, a fydd yn eithaf pryderus i gefnogwyr Caerdydd cyn y ge\u0302m ddarbi yn erbyn Abertawe ddydd Sadwrn."}, {"text_idx": "#000017", "text": "Ychydig funudau wedyn, fe wnaeth Neco Williams a Brennan Johnson gydweithio ar yr asgell chwith gyda Johnson yn mynd ymlaen i ergydio ond go\u0302l-geidwad Latfia yn llwyddo i arbed unwaith eto."}, {"text_idx": "#000018", "text": "Fe gafodd chwaraewr Latfia, Janis Ikaunieks, gerdyn melyn yn dilyn tacl uchel ar Jordan James, ond yn ffodus, fe gododd yn o\u0302l ar ei draed."}, {"text_idx": "#000019", "text": "Wedi 72 munud o chwarae, derbyniodd Ethan Ampadu anaf i\u2019w ben yn dilyn gwrthdrawiad gyda Eduards Emsis, gyda chwaraewr canol cae Leeds United yn gorfod cael triniaeth gan feddygon Cymru."}, {"text_idx": "#000020", "text": "Ymgeisiodd Neco Williams i ddyblu mantais Cymru wrth i\u2019r ge\u0302m nesa\u0301u at 80 munud o chwarae drwy ergydio o bell ond fe aeth y be\u0302l yn syth i gyfeiriad go\u0302l-geidwad Latfia."}, {"text_idx": "#000021", "text": "Daeth cyfle arall i Gymru ddyblu eu mantais wedi 80 munud, gyda Johnson yn pasio i Williams sy\u2019n ergydio at go\u0302l-geidwad Latfia, cyn i Brooks ymgeisio gyda\u2019r ail gyfle."}, {"text_idx": "#000022", "text": "Daeth Latfia yn agos iawn at ei gwneud hi\u2019n ge\u0302m gyfartal gydag ymgais Janis Ikaunieks yn taro\u2019r rhwyd ochr a chefnogwyr Latfia yn dathlu wrth feddwl ei bod hi\u2019n go\u0302l."}, {"text_idx": "#000023", "text": "Fe wnaeth David Brooks ddyblu mantais Cymru wedi chwe munud o amser ychwanegol ar ddiwedd y ge\u0302m, gan alluogi Cymru i ymlacio ychydig gyda\u2019r ychydig o amser oedd yn weddill."}]